1Radu jak seno sai jak kepitu malaikat sai nyating pitu cumbung udi ratong jama nyak rik cawa, "Ija, nyak haga nunjukko jama niku injuk repa jelma sai ngelacorko diri sai paling hibat udi haga dihukum, yakdo kota balak udi sai dibangun di redik way-way. 2Raja-raja dunia bebuat hajor jama ia, rik penghuni bumi jadi mabuk ulih nginum anggor kehajoranni." 3Raduni Ruh-Ni Allah nguasai nyak, rik malaikat udi ngusung nyak mik padang gurun. Di dudi nyak ngeliak sai bebai mejong di atas binatang sai warnani suluh tuha, rik sai latap tulisan gelar-gelar hinaan tehadap Allah. Binatang udi ngedok pitu ulu rik puluh tungkah. 4Bebai udi makai kawai sai warnani ungu rik suluh tuha, rik dihiasi jama perhiasan-perhiasan emas, permata-permata, rik mutiara. Di culukni ia nyating sai cumbung emas sai latap jama hal-hal keji rik kamak, hasil jak guai hajorni. 5Di tagakni tetulis sai gelar sai ngedok reti rahasia. Gelar udi iado "Babel Sai Balak, emak sunyin jelma sai ngelacorko diri rik jelma bejat di dunia." 6Raduni nyak ngeliak bahwa bebai udi mabuk rah umat-Ni Allah rik rah jelma-jelma sai dibunuh mani setia jama Isa. Waktu nyak ngeliak bebai udi, nyak jadi hiran. 7Raduni malaikat udi cawa jama nyak, "Api sebab niku hiran? Betikni nyak ngeni pandai jama niku rahasia bebai udi rik binatang sai dihejongni, yakdo binatang sai ngedok pitu ulu rik puluh tungkah. 8Binatang udi tumbai pernah hurik, kidang tano mak hurik lagi. Ia serebok lagi haga luah jak rulah maut rik nuju mik kebinasaan. Jelma-jelma sai hurik di bumi, sai gelarni mak tedaptar delom Buku Jelma Hurik semakkung dunia diciptako haga hiran kik ngeliak binatang udi. Mani binatang udi tumbai pernah hurik. Tano ia mak hurik lagi, kidang ia haga muncul luot. 9Delom hal inji perlu wat hikmat rik pengertian. Pitu ulu udi iado pitu bukit; yakdo bukit-bukit rang bebai udi mejong. Rik pitu ulu udi juga iado pitu raja: 10lima jak tian radu teguling, sai masih memerintah, rik sai lagi makkung ratong. Kik ia ratong kanah, ia harus memerintah serebok gaoh. 11Rik binatang sai tumbai pernah hurik, kidang tano mak hurik lagi, iado raja sai kewalu. Ia iado salah sai jak kepitu raja udi juga, sai tano lagi nuju binasa. 12Puluh tungkah sai niku liak udi iado puluh raja sai makkung mulai memerintah. Kidang tian haga dikeni kuasa untuk memerintah sebagai raja jejama jama binatang udi selama sejam. 13Kepuluh raja udi sunyinni ngedok tujuan sai gegoh; tian sunyinni nyerahko kekuatan rik kuasa tian jama binatang udi. 14Tian haga beperang ngelawan Anak Biri-biri udi. Kidang Anak Biri-biri udi jama jelma-jelma sai nutuk-Ni sai setia sai radu diurau rik dipilih-Ni udi haga ngalahko raja-raja udi, mani Iado Tuhan sunyin tuan, rik Raja sunyin raja-raja." 15Malaikat udi cawa juga, "Way sai niku liak udi, rang jelma sai ngelacorko diri udi mejong, iado bangsa-bangsa, rakyat-rakyat, negara-negara rik bahasa-bahasa. 16Puluh tungkah sai niku liak rik binatang udi haga nyuohko jelma sai ngelacorko diri udi. Tian haga ngerampas sunyin hal sai dikedauni, rik nyani ia jadi riluk. Tian haga nganik dagingni rik ngebinasakoni jama apui. 17Mani Allah radu ngegerakko hati tian untuk ngejalanko rencana-Ni Allah. Allah nyani tian sepakat untuk nyerahko kuasa tian jama binatang udi, in binatang udi memerintah sampai tejadi api sai diucakko ulih-Ni Allah. 18Bebai sai niku liak udi iado kota balak, sai memerintah raja-raja di bumi."
Copyright
Learn More
bjn_Latn zho_Hant eng_Latn